મોટે ભાગે એવું પણ થાય છે કે થોડા દિવસોના પ્રારંભિક ઉત્સાહ પછી એમ થાય કે ક્યારે પોતાની હાલની નવી વર્તમાન દુનિયામાં પાછા જઈએ! શરૂઆતના ઉત્સાહ પછી દેશી-વિદેશી બંનેને વર્તમાન ઘર, વ્યવસ્થા વગેરે યાદ આવવા માંડે છે. પણ વર્તમાન સ્થળે આવી ગયા પછી થોડા સમયે ધીરે ધીરે પાછી મિત્રો ની યાદ , ભૂતકાળ ની યાદો, દિમાગમાં સળવળવા માંડે છે અને એક બે વર્ષ પછી ફરીથી તે ભૂતકાળના એક વધુ પ્રવાસ માટે માનસિક રીતે તૈયાર થઈ જાય છે! દરેક પ્રવાસી ને બે ઘર અને બે માનસિકતા હોય છે : એક નવી અને એક જૂની. નવામાં એક વાસ્તવિકતા હોય છે જે બદલાતી રહે છે જયારે જૂનામાં એક સ્થિર અને વીતી ગયેલી તવારીખ હોય છે જેમાં કોઈ ફેરફાર નથી થઈ શકતો. ફેર તો થાય છે ફક્ત આપણા જોવાના દૃષ્ટિકોણમાં, જેમાં વર્તમાન જૂની આંખોથી મૂલવવાનો હોય છે અને તે પણ લાગણીના જોશની સાથે.